Simone Biles

Simone Biles (s. 14. maaliskuuta 1997 Columbus, Ohio) on yhdysvaltalainen telinevoimistelija. Hän asuu Springissa, Texasissa. Hän edustaa Bannon's Gymnastix Inc. -seuraa, ja hänen päävalmentajanaan on Aimee Boorman ja apuvalmentajana Luis Brasesco. Biles on Yhdysvaltain menestynein voimistelija 32 olympia- ja MM-mitalillaan. Hän on 142 senttimetriä pitkä ja painaa 47 kilogrammaa.

Biles voitti neliottelun ja permannon maailmanmestaruuden Antwerpenissa vuonna 2013 16-vuotiaana. Lisäksi hän sai hopeaa hypyssä ja pronssia puomilla sekä oli neljäs eritasonojapuilla. Hän voitti samana vuonna neliottelussa myös Yhdysvaltojen-mestaruuden.

Biles voitti neliottelun, permannon, puomin ja joukkuekilpailun maailmanmestaruudet sekä Nanningissa 2014 että Glasgow'ssa 2015. Hypyssä hän sai MM-hopeaa 2014 ja pronssia 2015.

Siirryttäessä Rion olympialaisiin, Biles oli yleisesti maailmalla suuri ennakkosuosikki voittamaan jopa viisi olympiakultaa ja olemaan yksi Yhdysvaltojen menestyksekkäimmistä urheilijoista kisoissa. Biles voitti lopulta kultaa joukkuekilpailusta, neliottelusta, permannolta ja hypystä, mutta joutui tyytymään pronssiin puomilla. 

Dohan MM-kilpailuissa 2018 hän saavutti kultaa neliottelussa, permannolla, hypyssä ja joukkuekilpailussa, hopeaa eritasonojapuilla ja pronssia puomilla. Stuttgartin MM-kisoissa 2019 hän voitti viisi kultaa, hypyssä, puomilla, permannolla, 4-ottelussa ja joukkuekilpailussa. Hänellä on kautta aikojen eniten MM-mitaleita, 25 kappaletta.

Tokion olympialaisissa vuonna 2021 Biles saavutti hopeaa joukkuekilpailussa ja pronssia puomilla. Tokiossa hän suoritti ensimmäisenä kisatussa joukkuekilpailussa ainoastaan hypyn, jonka jälkeen vetäytyi lopuista joukkuekilpailun lajeista voimistelusuoritusten tekoon liittyvien pelkojen takia. Hän jätti väliin myös henkilökohtaisten lajien finaalit lukuun ottamatta viimeisenä kisattua puomia.

Lähteet

Aiheesta muualla 

Yhdysvaltalaiset telinevoimistelijat
Yhdysvaltalaiset olympiavoittajat
Vuonna 1997 syntyneet
Elävät henkilöt